title: 2011/789/ES: 2011 m. lapkričio 16 d. Europos centrinio banko sprendimas, kuriuo nustatomos centrinių vertybinių popierių depozitoriumų tinkamumo gauti prieigą prie TARGET2-Securities paslaugų kriterijų įgyvendinimo išsamios taisyklės ir tvarka (ECB/2011/20)

text:
2.12.2011

               LT

               Europos Sąjungos oficialusis leidinys

               L 319/117

         EUROPOS CENTRINIO BANKO SPRENDIMAS
   2011 m. lapkričio 16 d.
   kuriuo nustatomos centrinių vertybinių popierių depozitoriumų tinkamumo gauti prieigą prie TARGET2-Securities paslaugų kriterijų įgyvendinimo išsamios taisyklės ir tvarka
   (ECB/2011/20)
   (2011/789/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalį, 12 straipsnio 1 dalį ir 17, 18 bei 22 straipsnius,
   atsižvelgdama į 1998 m. gegužės 19 d. Europos Parlamento ir Tarybos direktyvą 98/26/EB dėl atsiskaitymų baigtinumo mokėjimų ir vertybinių popierių atsiskaitymų sistemose (1), ypač į jos 10 straipsnį,
   atsižvelgdama į 2010 m. balandžio 21 d. Gaires ECB/2010/2 dėl TARGET2-Securities (2), ypač į jų 4 straipsnio 2 dalies d punktą ir 15 straipsnį,
   atsižvelgdama į 2009 m. kovo 19 d. Sprendimą ECB/2009/6 dėl TARGET2-Securities programos valdybos (TARGET2-Securities Programme Board) sudarymo (3),
   kadangi:

               (1)

               Gairių ECB/2010/2 15 straipsnis numato centrinio vertybinių popierių depozitoriumo (CVPD) tinkamumo gauti prieigą prie TARGET2-Securities (T2S) paslaugų kriterijus;

               (2)

               būtina nustatyti CVPD prieigos prie T2S paslaugų gavimo taikymo tvarką ir CVPD prašymo nukrypti nuo CVPD 5-ojo prisijungimo kriterijaus tvarką,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:
   1)   vertinimo ataskaita– šie rašytiniai dokumentai: a) CVPD atitiktį 2-ajam CVPD prisijungimo kriterijui vertinančių atitinkamų kompetentingų institucijų pateikta ataskaita; ir b) CVPD savęs vertinimas atitikties 1-ajam, 3-iajam, 4-ajam ir 5-ajam CVPD prisijungimo kriterijams požiūriu;
   2)   centrinis bankas (CB)– Europos Centrinis Bankas, valstybių narių, kurių valiuta yra euro, nacionaliniai centriniai bankai (NCB), valstybių narių, kurių valiuta yra ne euro, NCB (toliau – ne euro zonos NCB), bet kuris Europos ekonominės erdvės (EEE) centrinis bankas arba atitinkama kompetentinga institucija (toliau – EEE centrinis bankas) ir valstybės, nesančios EEE, bet kuris centrinis bankas arba atitinkama kompetentinga institucija (toliau – kitas centrinis bankas), kai tokio ne euro zonos NCB, EEE arba kito centrinio banko valiuta laikoma tinkama pagal Gairių ECB/2010/2 18 straipsnį;
   3)   1-asis CVPD prisijungimo kriterijus– Gairių ECB/2010/2 15 straipsnio 1 dalies a punkte nustatytas kriterijus, ECB/2010/2 15 straipsnio 1 dalies a punkte nustatytas kriterijus, t. y. CVPD yra tinkami gauti prieigą prie T2S paslaugų, jeigu apie juos buvo pranešta Europos vertybinių popierių ir rinkų institucijai pagal Direktyvos 98/26/EB 10 straipsnį arba, jei CVPD yra ne iš EEE valstybės, jie veikia pagal tokią teisinę ir reguliavimo sistemą, kuri yra lygiavertė Sąjungoje galiojančiai sistemai;
   4)   2-asis CVPD prisijungimo kriterijus– Gairių ECB/2010/2 15 straipsnio 1 dalies b punkte nustatytas kriterijus, t. y. CVPD yra tinkami gauti prieigą prie T2S paslaugų, jeigu kompetentingos institucijos juos teigiamai įvertino pagal Europos centrinių bankų sistemos ir Europos vertybinių popierių rinkos priežiūros institucijų komiteto rekomendacijas vertybinių popierių atsiskaitymų sistemoms (toliau – ECBS ir CESR rekomendacijos) (4);
   5)   3-iasis CVPD prisijungimo kriterijus– Gairių ECB/2010/2 15 straipsnio 1 dalies c punkte nustatytas kriterijus, t. y. CVPD yra tinkami gauti prieigą prie T2S paslaugų, jeigu jie padaro prieinamais kitiems T2S esantiems CVPD, jei jie to prašo, visus vertybinius popierius ir (arba) tarptautinius vertybinių popierių identifikavimo numerius, kuriems jie yra CVPD emitentai arba CVPD techniniai emitentai;
   6)   4-asis CVPD prisijungimo kriterijus– Gairių ECB/2010/2 15 straipsnio 1 dalies d punkte nustatytas kriterijus, t. y. CVPD yra tinkami gauti prieigą prie T2S paslaugų, jeigu jie įsipareigoja nediskriminuodami pasiūlyti kitiems T2S esantiems CVPD pagrindinę saugomo turto aptarnavimo paslaugą;
   7)   5-asis CVPD prisijungimo kriterijus– Gairių ECB/2010/2 15 straipsnio 1 dalies e punkte nustatytas kriterijus, t. y. CVPD yra tinkami gauti prieigą prie T2S paslaugų, jeigu jie įsipareigoja kitiems T2S esantiems CVPD vykdyti jų atsiskaitymus centrinio banko pinigais T2S, jeigu valiuta yra prieinama T2S;
   8)   atitinkamos kompetentingos institucijos– CB ir konkrečių CVPD kompetentingos priežiūros ir (arba) kontrolės institucijos, atsakingos už CVPD vertinimą pagal taikytinus pripažintus standartus;
   9)   tiesiogiai prisijungusi šalis– T2S šalis, turinti technines galimybes, leidžiančias jai turėti prieigą prie T2S ir naudotis jos vertybinių popierių atsiskaitymo paslaugomis be būtinybės, kad CVPD veiktų kaip techninė sąsaja;
   10)   T2S šalis– juridinis asmuo arba kai kuriose rinkose – fizinis asmuo, sudaręs sutartį su T2S esančiu CVPD dėl jo su atsiskaitymais susijusios veiklos vykdymui T2S ir nebūtinai turintis vertybinių popierių sąskaitą tame CVPD;
   11)   T2S programos valdyba– pagal Sprendimą ECB/2009/6 sudarytas Eurosistemos valdymo organas, kaip apibrėžta Gairių ECB/2010/2 2 straipsnyje, arba jo teisių perėmėjas;
   12)   T2S patariamoji grupė (PG)– Gairių ECB/2010/2 7 straipsnyje apibrėžtas forumas;
   13)   Valiutos dalyvavimo susitarimas (VDS)– Eurosistemos ir ne euro zonos NCB arba už valiutą, kuri nėra euro, atsakingos institucijos sudarytas susitarimas dėl atsiskaitymo už vertybinių popierių sandorį centrinio banko pinigais ne euro valiutomis.
   2 straipsnis
   Dalykas ir taikymo sritis
   1.   Gairių ECB/2010/2 15 straipsnyje numatyti penki CVPD tinkamumo gauti prieigą prie T2S paslaugų kriterijai (toliau – penki CVPD prisijungimo kriterijai) įgyvendinami pagal šio sprendimo 3 ir 5 straipsniuose nustatytą tvarką ir priede nustatytas taisykles.
   2.   Šis sprendimas netaikomas tiesiogiai prisijungusioms su CVPD teisinius santykius turinčioms šalims.
   3 straipsnis
   Paraiškų pateikimo procedūra
   1.   Prašydamas T2S paslaugų, CVPD pateikia: a) paraišką Valdančiajai tarybai ir b) vertinimo ataskaitą jo perėjimo prie T2S metu.
   2.   Vertinimo ataskaitoje įrodoma, kad CVPD atitinka penkis CVPD prisijungimo kriterijus jo perėjimo prie T2S metu, ir išdėstomas kiekvieno CVPD prisijungimo kriterijaus įgyvendinimo laipsnis pagal tokias kategorijas: atitinka, iš dalies atitinka ir netaikoma, ir pateikiamos CVPD priežastys, paaiškinimai ir susiję įrodymai.
   3.   T2S programos valdyba pateikia pirmiau minėtais dokumentais pagrįstą pasiūlymą Valdančiajai tarybai dėl CVPD paraiškos prieigai prie T2S paslaugų gauti. Ruošdama savo pasiūlymą, T2S programos valdyba gali prašyti paaiškinimų iš paraišką teikiančio CVPD arba jam pateikti klausimus.
   4.   T2S programos valdybai pateikus pasiūlymą, Valdančioji taryba priima sprendimą dėl CVPD paraiškos ir raštu apie jį praneša tam CVPD ne vėliau kaip per du mėnesius nuo: a) paraiškos gavimo dienos arba b) atsakymo į bet kurį prašymą paaiškinti gavimo arba T2S programos valdybos klausimų pateikimo pagal 3 dalį dienos. Jei Valdančioji taryba atmeta paraišką, ji pateikia to priežastis.
   4 straipsnis
   Leidimo nukrypti nuo 5-ojo CVPD prisijungimo kriterijaus gavimo procedūra
   1.   CVPD, remdamasis savo konkrečia su operacijomis susijusia arba technine padėtimi, gali pateikti prašymą leisti nukrypti nuo 5-ojo CVPD prisijungimo kriterijaus.
   2.   Kad prašymas leisti nukrypti būtų vertinamas, CVPD pateikia T2S programos valdybai prašymą ir įrodymus, kad:

               a)

               nukrypimas apima labai ribotą visos atsiskaitymų apimties dalį, nes bendro vidutinio per mėnesį CVPD gautų dienos vienalaikio vertybinių popierių ir lėšų pateikimo nurodymų kiekio ir šių operacijų įvykdymo T2S kaštų dalis CVPD būtų per didelė;

               b)

               CVPD sukūrė technines ir su operacijomis susijusias apsaugos priemones, užtikrinančias, kad nukrypimas neviršys a punkte numatytos ribos;

               c)

               CVPD dėjo visas pastangas, kad atitiktų 5-ąjį CVPD prisijungimo kriterijų.

         3.   Kai gaunamas toks prašymas leisti nukrypti:

               a)

               T2S programos valdyba pateikia CVPD prašymą ir išankstinį jo vertinimą T2S patariamajai grupei;

               b)

               T2S patariamoji grupė nedelsdama pateikia T2S programos valdybai patariamąją nuomonę dėl prašymo, likus pakankamai laiko tam, kad ji galėtų būti apsvarstyta;

               c)

               gavusi T2S patariamosios grupės patariamąją nuomonę, T2S programos valdyba parengia galutinį vertinimą ir kartu su visais dokumentais jį pateikia Valdančiajai tarybai;

               d)

               Valdančioji taryba dėl prašymo leisti nukrypti priima motyvuotą sprendimą;

               e)

               T2S programos valdyba raštu informuoja CVPD ir T2S patariamąją grupę apie Valdančiosios tarybos motyvuotą sprendimą.

         4.   CVPD, kurį paskyrė CB, pasirašęs CPA ir savo pinigų politikos operacijas vykdyti pasirinkęs centrinio banko pinigais ne T2S, pateikia prašymą leisti nukrypti tam, kad galėtų vykdyti tokias pinigų politikos operacijas centrinio banko pinigais ne T2S. Tokiu atveju leidimas nukrypti suteikiamas, jei: a) Eurosistema gavo visą reikalingą informaciją apie techninį tokio atsiskaitymo veikimą ir b) toks atsiskaitymas nereikalauja keisti T2S veikimo ir nedaro jam nepalankaus poveikio. Skiriančiajam CB turėtų būti pasiūlyta pateikti savo nuomonę dėl tokio prašymo leisti nukrypti.
   5.   CVPD, kuriam suteiktas leidimas nukrypti, kas mėnesį T2S programos valdybai teikia ataskaitą, parodančią, kad jis ir toliau laikosi leidimo nukrypti sąlygų, įskaitant sutartą 2 dalies a punkte nurodytą ribą. CVPD, kuriam leidimas nukrypti suteiktas pagal 4 dalį, kas mėnesį teikia T2S programos valdybai ataskaitą apie padėtį.
   6.   Kai CVPD, kuriam suteiktas leidimas nukrypti, per šešių mėnesių laikotarpį nuolat viršija sutartą 2 dalies a punkte nurodytą ribą, Valdančioji taryba atšaukia leidimą nukrypti dėl neatitikimo 5-ajam CVPD prisijungimo kriterijui, o T2S programos valdyba apie tai praneša CVPD.
   7.   Atšaukus leidimą nukrypti, CVPD šiame straipsnyje nustatyta tvarka gali pateikti naują prašymą leisti nukrypti.
   8.   Susidarius krizei, galinčiai daryti poveikį valstybės finansų stabilumui arba atitinkamo CB uždaviniui užtikrinti jo valiutos patikimumą ir privertusiai atitinkamos valstybės CB pereiti prie nenumatytų atvejų tipo atsiskaitymų siekiant suvaldyti krizę, to CB paskirtas CVPD pateikia T2S programos valdybai prašymą leisti laikinai nukrypti nuo 5-ojo CVPD prisijungimo kriterijaus ir gali laikinai vykdyti atsiskaitymus kitokiomis priemonėmis. Valdančioji taryba dėl tokio prašymo priima motyvuotą sprendimą, atsižvelgdama į atitinkamo CB nuomonę dėl padėties, kuri pateisina leidimo laikinai nukrypti nuo 5-ojo CVPD prisijungimo kriterijaus taikymą. Atitinkamas CB bent kartą per mėnesį T2S programos valdybai teikia ataskaitą, kurioje įvertina padėtį.
   5 straipsnis
   Tęstinė atitiktis penkiems CVPD prisijungimo kriterijams
   1.   CVPD, turintis prieigą prie T2S paslaugų, perėjęs prie T2S visada atitinka penkis CVPD prisijungimo kriterijus ir:

               a)

               užtikrina, konkrečiai – kiekvienais metais vykdydamas patikimą savęs vertinimą ir pateikdamas atitinkamus dokumentus, kad jis ir toliau atitinka 1-ąjį, 3-iajį, 4-ąjį ir 5-ąjį CVPD kriterijus. Savęs vertinimas pateikiamas kartu su naujausiu atitinkamų kompetentingų institucijų vertinimu dėl atitikties 2-ajam CVPD kriterijui;

               b)

               nedelsdamas pateikia T2S programos valdybai naujausią reguliarų arba ad hoc atitinkamų kompetentingų institucijų vertinimą dėl jo atitikties 2-ajam CVPD prisijungimo kriterijui;

               c)

               jei yra esminių CVPD sistemos pasikeitimų, prašo atitinkamų kompetentingų institucijų pateikti naują vertinimą dėl jo atitikimo 2-ajam CVPD prisijungimo kriterijui;

               d)

               praneša T2S programos valdybai, jei atitinkamos kompetentingos institucijos vertinime arba savęs vertinime nustatyta neatitiktis bet kuriam iš penkių CVPD prisijungimo kriterijų;

               e)

               T2S programos valdybai paprašius, pateikia vertinimo ataskaitą, įrodančią, kad CVPD vis dar atitinka penkis CVPD prisijungimo kriterijus.

         2.   Išskyrus 2-ąjį CVPD prisijungimo kriterijų, T2S programos valdyba pati gali atlikti vertinimą ir stebėti atitiktį penkiems CVPD prisijungimo kriterijams arba prašyti informacijos iš CVPD. Kai T2S programos valdyba nusprendžia, kad CVPD neatitinka vieno iš penkių CVPD prisijungimo kriterijų, ji, vadovaudamasi Gairių ECB/2010/2 16 straipsniu, pradeda su CVPD sudarytose sutartyse nustatytą procedūrą.
   6 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2011 m. lapkričio 16 d.

            ECB Pirmininkas

         Mario DRAGHI

      (1)  OL L 166, 1998 6 11, p. 45.

      (2)  OL L 118, 2010 5 12, p. 65.

      (3)  OL L 102, 2009 4 22, p. 12.

      (4)  Galima rasti Europos vertybinių popierių ir rinkų institucijos svetainėje www.esma.europa.eu.

      PRIEDAS

         CENTRINIŲ VERTYBINIŲ POPIERIŲ DEPOZITORIUMŲ PENKIŲ PRISIJUNGIMO KRITERIJŲ IŠSAMIOS ĮGYVENDINIMO TAISYKLĖS

      Šiame priede:
      —   pagrindinės saugojimo paslaugos– vertybinių popierių ir kitų finansinių priemonių, kurių savininkai yra trečiosios šalys, laikymas ir administravimas, atliekami subjekto, kuriam patikėti tokie uždaviniai. Tokios paslaugos apima vertybinių popierių saugojimą, palūkanų ir dividendų už saugomus vertybinius popierius paskirstymą ir su tokiais vertybiniais popieriais susijusių emitento įvykių tvarkymą,
      —   CVPD investuotojas– centrinio vertybinių popierių depozitoriumo (CVPD) ryšių kontekste tai CVPD, kuris atidaro sąskaitą kitame CVPD (CVPD emitentas), kad būtų galima atlikti tarptautinius CVPD atsiskaitymus už vertybinių popierių sandorius,
      —   CVPD emitentas– CVPD, kuriame vertybiniai popieriai buvo išleisti ir išplatinti emitento vardu. CVPD emitentas atsako už emitentų įvykių tvarkymą emitento vardu. Vertybinių popierių, kurie turi būti pervesti CVPD investuotojui, sąskaitas CVPD emitentas savo apskaitoje laiko CVPD investuotojo vardu,
      —   CVPD techninis emitentas– CVPD investuotojas, kuris vertybinius popierius laiko T2S nedalyvaujančiame CVPD emitente ir T2S veikloje tokių vertybinių popierių atžvilgiu laikomas CVPD emitentu,
      —   investicinio fondo akcijos– investicinio fondo grynojo turto nuosavybės dalys, kurias investuotojai gauna už savo investicijas į kapitalą.
      I.   Informacija apie 1-ojo CVPD prisijungimo kriterijaus įgyvendinimą

      Kad būtų gautas teigiamas atitikties šiam kriterijui vertinimas:

                  a)

                  CVPD, įsteigtas Europos ekonominės erdvės (EEE) valstybėje, turi būti įtrauktas į paskirtų sistemų sąrašą, tvarkomą pagal Direktyvos 98/26/EB 10 straipsnį, ir

                  b)

                  dėl CVPD, įsteigto ne Europos ekonominės erdvės (EEE) valstybėje, T2S programos valdybos patvirtinta firma pateikia teisinę nuomonę, kuri kartais atnaujinama, kai yra esminių pokyčių, kurie galėtų turėti įtakos teisinei nuomonei, arba kai to prašo T2S programos valdyba; joje patvirtinama, kad CVPD veikia lygiavertėje Sąjungoje veikiančiai teisinėje ir reglamentavimo sistemoje.

            II.   Informacija apie 2-ojo CVPD prisijungimo kriterijaus įgyvendinimą

      Jei CVPD nevisiškai atitinka ECBS ir CESR rekomendacijas, atitinkamas CVPD praneša T2S valdybos programai susijusią informaciją ir pateikia paaiškinimus bei įrodymus, dėl ko jis neatitinka šių ECBS ir CESR rekomendacijų. Taip pat CVPD vertinimo ataskaitoje pateikia T2S programos valdybai atitinkamų kompetentingų institucijų išvadas. Vertinimo išvados turi būti parengtos pagal atitinkamam prašymui gauti prieigą prie T2S paslaugų ir tęstinei atitikčiai penkiems CVPD prisijungimo kriterijams taikomą tvarką. Jei prie T2S paslaugų prieigą turintis CVPD nebeatitinka vieno iš penkių CVPD prisijungimo kriterijų, T2S programos valdyba pradeda CVPD sutartyse numatytą procedūrą.
      CVPD įgyvendina šį CVPD prisijungimo kriterijų, jei:

                  a)

                  CVPD, esančiam EEE valstybėje, atitinkamos kompetentingos institucijos, remdamosi ECBS ir CESR rekomendacijomis, suteikė teigiamą vertinimą ir

                  b)

                  CVPD, esančiam ne EEE valstybėje, atitinkamos kompetentingos institucijos, remdamosi ECBS ir CESR rekomendacijomis arba lygiaverčiais standartais, pvz., atitinkamos kompetentingos institucijos nuosavybės standartais arba CPSS ir IOSCO rekomendacijomis (1), suteikė teigiamą vertinimą. Paskesniu atveju T2S programos valdybai arba, atitinkamai, Valdančiajai tarybai turi būti pateikti įrodymai, kad CVPD buvo įvertintas pagal panašaus lygio ir pobūdžio standartus.

            Jei atitinkamų kompetentingų institucijų vertinime yra konfidencialios informacijos, CVPD turi pateikti bendro pobūdžio santrauką arba vertinimo išvadą, kad parodytų savo atitikties lygį.
      III.   Informacija apie 3-iojo CVPD prisijungimo kriterijaus įgyvendinimą

      Prie T2S paslaugų prieigą turintis CVPD neprivalo laikyti visų savo sąskaitų ir balansų T2S kiekvienam savo išleistam vertybiniam popieriui ir ISIN arba jei jų atžvilgiu jis yra CVPD techninis emitentas. Tačiau vertybiniai popieriai ir ISIN turi būti prieinami be papildomų išlaidų, nedelsiant ir esant sutarčiai, kurioje nėra nustatyta neprotingų sąlygų T2S esančio CVPD investuotojo vartotojų prašymams. Kai kurios investicinio fondo akcijos negali būti automatiškai prieinamos CVPD investuotojui, kuris atidaro sąskaitą CVPD emitente, dėl teisinių apribojimų tarptautiniam platinimui, taikomam investicinio fondo akcijų emitentams.
      CVPD emitentas turi atitikti nacionalinę reglamentavimo sistemą, tačiau negali dėl šios sistemos taikymo atsirandančių sąnaudų perkelti kitiems T2S esantiems CVPD. Šis reikalavimas užtikrina, kad atitikties nacionalinei reglamentavimo sistemai sąnaudos išlieka vietos reikšmės ir kad tarp CVPD, esančių T2S, yra abipusiškumas. Be to, šiuo reikalavimu, kiek įmanoma, skatinami suderinti atsiskaitymo procesai T2S.
      CVPD emitentas turi atitikti nacionalinę reglamentavimo sistemą, tačiau jis turi padėti prieigos prašančiam CVPD investuotojui ir jis negali rinkti papildomo atsiskaitymo mokesčio. Bet koks vėlavimas, kylantis dėl atitikties nacionalinei reglamentavimo sistemai, turi būti taikomas vienodai visoms šalims.
      CVPD investuotojas gali atitinkamo CVPD emitento arba CVPD techninio emitento prašyti vertybinių popierių ir ISIN, kurių T2S dar nėra. Gavęs tokį prašymą, CVPD emitentas arba CVPD techninis emitentas įveda visus vertybinių popierių atskaitinius duomenis T2S ir padaro juos prieinamus per Veiklos procedūrų vadove („Manual of Operational Procedures“), kurį Eurosistema turi pateikti CSD ir CB, apibrėžtą laikotarpį.
      Jei CVPD investuotojas pasirašė reikalaujamas sutartines sąlygas, CVPD emitentas bereikalingai nedelsdamas CVPD investuotojui atidaro bent vieną vertybinių popierių sąskaitą konkretiems vertybiniams popieriams ir (arba) ISIN. CVPD emitento atsisakymas atidaryti vertybinių popierių sąskaitą ir suteikti CVPD investuotojui prieigą prie CVPD emitento vertybinių popierių yra neatitiktis 3-iajam CVPD prisijungimo kriterijui.
      CVPD investuotojas turi pranešti T2S programos valdybai apie kiekvieną CVPD emitento neatitikties 3-iajam CVPD prisijungimo kriterijui atvejį. Atsižvelgdama į neatitikties pobūdį ir dažnumą, T2S programos valdyba nustato, ar CVPD emitentui būdinga dažna neatitiktis, tokiu atveju, remiantis Gairių ECB/2010/2 16 straipsniu, taikoma sutartyse su CVPD numatyta procedūra.
      IV.   Informacija apie 4-ojo CVPD prisijungimo kriterijaus įgyvendinimą

      Šis CVPD prisijungimo kriterijus atitinka Prieigos ir tarpusavio sąveikos gaires (2) („Access and Interoperability Gudeline“), kuriose nurodyta, kad CVPD investuotojas turi prieigą prie CVPD emitento paslaugų, teikiamų tomis pačiomis sąlygomis, kurios numatytos bet kuriam kitam CVPD emitento standartiniam dalyviui.
      Kad CVPD investuotojas galėtų teikti atsiskaitymo už CVPD emitento išleistus vertybinius popierius paslaugas, CVPD investuotojas savo dalyviams taip pat turi teikti pagrindines su šiais vertybiniais popieriais susijusias saugojimo paslaugas. Kai pagrindinės saugojimo paslaugos teikiamos už T2S ribų, T2S siūlo pagrindinius pinigų ir vertybinių popierių atsiskaitymus centrinio banko pinigais.
      CVPD emitentas turi atitikti T2S bendros veiklos pogrupio standartus (3) („T2S Corporate Actions Subgroup Standard“) ir visus susijusius T2S standartus arba rinkos praktikas.
      CVPD investuotojas turi būti traktuojamas kaip bet kuris kitas CVPD emitento klientas. CVPD emitentas negali nustatyti techninių kliūčių arba siūlyti preferencinių sąlygų CVPD investuotojui siekiant gauti pagrindines saugojimo paslaugas.
      V.   Informacija apie 5-ojo CVPD prisijungimo kriterijaus įgyvendinimą

      Įgyvendinant 5-ąjį CVPD prisijungimo kriterijų vienodos sąlygos turėtų būti taikomos tiesiogiai ir netiesiogiai turimų vertybinių popierių rinkoms. CVPD iš tiesiogiai turimų vertybinių popierių rinkos gali iš esmės pereiti prie T2S integruodamas visas vertybinių popierių sąskaitas į T2S arba naudodamas išskaidytą modelį, kai techninės dalyvio sąskaitos T2S ir galutinio investuotojo sąskaitos lieka vietos CVPD platformoje. 5-asis CVPD prisijungimo kriterijus yra visiškai išpildomas, kai tiesiogiai turimų vertybinių popierių rinka pasirenka visiškai integruoti ir laikyti visas savo vertybinių popierių sąskaitas T2S. Tačiau kai tiesiogiai turimų vertybinių popierių rinka pasirenka prie T2S pereiti su išskaidytu modeliu, T2S programos valdybos susijusių procesų vertinimas T2S ir ne joje, atsižvelgiant į 5-ojo CVPD prisijungimo kriterijaus esmę, turi parodyti, ar rinkai reikia prašyti leidimo nukrypti nuo 5-ojo CVPD prisijungimo kriterijaus.

         (1)  Mokėjimų ir atsiskaitymų sistemų komiteto (CPSS) ir Tarptautinės vertybinių popierių komisijų organizacijos (IOSCO) techninio komiteto rekomendacijos vertybinių popierių atsiskaitymo sistemoms. Jas galima rasti Tarptautinių atsiskaitymų banko svetainėje www.bis.org.

         (2)  2007 m. birželio 28 d. Prieigos ir tarpusavio sąveikos gaires, apibrėžiančias prieigos ir tarpusavio veiklos principus, suderintus su Elgesio kodeksu (The Access and Interoperability Guideline of 28 June 2007, defining the principles and conditions for access and interoperability in line with the Code of Conduct), galima rasti Europos Komisijos svetainėje http://ec.europa.eu.

         (3)  Galima rasti Europos Centrinio Banko svetainėje www.ecb.europa.eu.


title: 2008/847/EB: 2008 m. lapkričio 4 d. Tarybos sprendimas dėl Centrinės Azijos šalių atitikties reikalavimams pagal Sprendimą 2006/1016/EB, suteikiantį Europos investicijų bankui Bendrijos garantiją paskolų ir paskolų garantijų, suteiktų projektams ne Bendrijoje, nuostoliams atlyginti

text:
12.11.2008

               LT

               Europos Sąjungos oficialusis leidinys

               L 301/13

      TARYBOS SPRENDIMAS

   2008 m. lapkričio 4 d.
   dėl Centrinės Azijos šalių atitikties reikalavimams pagal Sprendimą 2006/1016/EB, suteikiantį Europos investicijų bankui Bendrijos garantiją paskolų ir paskolų garantijų, suteiktų projektams ne Bendrijoje, nuostoliams atlyginti
   (2008/847/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 181a straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę,
   kadangi:

               (1)

               Pagal Tarybos sprendimo 2006/1016/EB (1), 2 straipsnį dėl I priede išvardytų šalių, kurios pažymėtos žvaigždute („*“), ir kitų šalių, kurios neišvardytos I priede, atitikties reikalavimams Europos investicijų banko (EIB) finansavimui pagal Bendrijos garantiją gauti sprendžia Taryba kiekvienu konkrečiu atveju taikydama Sutarties 181a straipsnio 2 dalyje nustatytą procedūrą.

               (2)

               Sprendimo 2006/1016/EB I priede tarp šalių, pažymėtų *, nurodytos penkios Centrinės Azijos šalys, būtent Kazachstanas, Kirgizija, Tadžikistanas, Turkmėnistanas ir Uzbekistanas.

               (3)

               Europos Vadovų Tarybos 2007 m. birželio 21–22 d. posėdyje patvirtintoje ES naujos partnerystės su Centrine Azija strategijoje pažymima, kad EIB turėtų atlikti svarbų vaidmenį finansavimo projektuose, kurie yra ES svarbūs Centrinėje Azijoje.

               (4)

               Centrinės Azijos šalių makroekonominės sąlygos, ypač išorės finansų ir skolos tvarumo padėtis, pastaraisiais metais pagerėjo dėl didelio ekonomikos augimo ir protingos makroekonominės politikos, todėl toms šalims turėtų būti suteikta galimybė gauti EIB finansavimą,

         NUSPRENDĖ:
   1 straipsnis
   Kazachstanas, Kirgizija, Tadžikistanas, Turkmėnistanas ir Uzbekistanas atitinka reikalavimus EIB gauti finansavimą pagal Bendrijos garantiją pagal Sprendimą 2006/1016/EB.
   2 straipsnis
   Šis sprendimas įsigalioja trečią dieną nuo jo paskelbimo Oficialiajame Europos Sąjungos leidinyje.

      Priimta Briuselyje, 2008 m. lapkričio 4 d.

            Tarybos vardu

            Pirmininkė

         C. LAGARDE

      (1)  OL L 414, 2006 12 30, p. 95.


title: 2006/12/EB: 2005 m. lapkričio 17 d.  Europos Parlamento ir Tarybos sprendimas, dėl Europos Sąjungos solidarumo fondo lėšų panaudojimo pagal  2002 m. lapkričio 7 d.  Tarpinstitucinio susitarimo tarp Europos Parlamento, Tarybos ir Komisijos dėl Europos Sąjungos solidarumo fondo finansavimo, papildančio  1999 m. gegužės 6 d.  Tarpinstitucinį susitarimą dėl biudžeto vykdymo tvarkos ir biudžeto procedūros tobulinimo, 3 punktą

text:
13.1.2006

               LT

               Europos Sąjungos oficialusis leidinys

               L 8/44

      EUROPOS PARLAMENTO IR TARYBOS SPRENDIMAS

   2005 m. lapkričio 17 d.
   dėl Europos Sąjungos solidarumo fondo lėšų panaudojimo pagal 2002 m. lapkričio 7 d. Tarpinstitucinio susitarimo tarp Europos Parlamento, Tarybos ir Komisijos dėl Europos Sąjungos solidarumo fondo finansavimo, papildančio 1999 m. gegužės 6 d. Tarpinstitucinį susitarimą dėl biudžeto vykdymo tvarkos ir biudžeto procedūros tobulinimo, 3 punktą
   (2006/12/EB)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į 2002 m. lapkričio 7 d. Tarpinstitucinį susitarimą tarp Europos Parlamento, Tarybos ir Komisijos dėl Europos Sąjungos solidarumo fondo finansavimo, papildantį 1999 m. gegužės 6 d. Tarpinstitucinį susitarimą dėl biudžeto vykdymo tvarkos ir biudžeto procedūros tobulinimo (1), ypač į jo 3 punktą,
   atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (2),
   atsižvelgdami į Komisijos pasiūlymą,
   kadangi:

               (1)

               Europos Sąjunga sukūrė Solidarumo fondą (toliau – Fondas), kad būtų parodomas solidarumas su stichinių nelaimių ištiktų regionų gyventojais.

               (2)

               Švedija, Estija, Latvija ir Lietuva po audros, sukėlusios stichinę nelaimę, pateikė paraiškas Fondo paramai gauti per Reglamento (EB) Nr. 2012/2002 4 straipsnyje nustatytą 10 savaičių laikotarpį.

               (3)

               2002 m. lapkričio 7 d. Tarpinstituciniu susitarimu Fondo lėšas leidžiama naudoti neviršijant didžiausios metinės 1 mlrd. EUR sumos.

               (4)

               2005 m. sausio 8 d. Švedijoje, Estijoje, Latvijoje ir Lietuvoje įvykusi stichinė nelaimė, sukelta praūžusios audros, atitinka Fondo lėšų panaudojimo kriterijus,

         NUSPRENDĖ:
   1 straipsnis
   Fondas panaudojamas, kad iš Europos Sąjungos 2005 finansinių metų bendrojo biudžeto būtų skirta 92 880 830 EUR asignavimų įsipareigojimams suma.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimtas Strasbūre, 2005 m. lapkričio 17 d.

            Europos Parlamento vardu

            Pirmininkas

         J. BORRELL FONTELLES

            Tarybos vardu

            Pirmininkas

         C. CLARKE

      (1)  OL C 283, 2002 11 20, p. 1.

      (2)  OL L 311, 2002 11 14, p. 3.


title: 2004/509/EB:2004 m. birželio 4 d. Komisijos sprendimas, pritaikantis koreguojančiuosius koeficientus, taikomus nuo 2003 m. rugpjūčio 1 d., rugsėjo 1 d., spalio 1 d., lapkričio 1 d. ir gruodžio 1 d. Europos Bendrijų tarnautojų, paskirtų dirbti trečiosiose šalyse, darbo užmokesčiams

text:
10.6.2004

               LT

               Europos Sąjungos oficialusis leidinys

               L 207/13

      KOMISIJOS SPRENDIMAS

   2004 m. birželio 4 d.
   pritaikantis koreguojančiuosius koeficientus, taikomus nuo 2003 m. rugpjūčio 1 d., rugsėjo 1 d., spalio 1 d., lapkričio 1 d. ir gruodžio 1 d. Europos Bendrijų tarnautojų, paskirtų dirbti trečiosiose šalyse, darbo užmokesčiams
   (2004/509/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į Europos Bendrijų tarnautojų statutą ir į kitiems Bendrijų darbuotojams taikomą tvarką, nustatytą Tarybos reglamentu (EEB, Euratomas, EAPB) Nr. 259/68 (1), su paskutiniais pakeitimais, padarytais Reglamentu (EB, Euratomas) Nr. 723/2004 (2), ypač į jo X priedo 13 straipsnio, antrąją pastraipą,
   kadangi:

               (1)

               Tarybos reglamentu (EB, Euratomas) Nr. 64/2004 (3), taikant Statutą nagrinėjančio X priedo 13 straipsnio pirmąją pastraipą, buvo nustatyti koreguojantieji koeficientai, nuo 2003 m. liepos 1 d. taikomi tarnautojų, paskirtų dirbti trečiosiose šalyse, darbo užmokesčiams, išmokamiems šių šalių nacionaline valiuta.

               (2)

               Per paskutinius mėnesius Komisija ne kartą pritaikė šiuos koreguojančiuosius koeficientus (4) pagal Statutą nagrinėjančio X priedo, 13 straipsnio, antrąją pastraipą.

               (3)

               Nuo 2003 m. rugpjūčio 1 d., rugsėjo 1 d., spalio 1 d., lapkričio 1 d. ir gruodžio 1 d. turėtų būti taikomi tam tikri koreguojantieji koeficientai, nes, pagal Komisijos statistinius duomenis, pragyvenimo išlaidų pokyčiai, nustatyti pagal koreguojantįjį koeficientą ir atitinkamą valiutos kursą, nuo paskutinio šių koeficientų nustatymo ar pritaikymo kai kuriose trečiosiose šalyse viršija 5 %,

         PRIIMA ŠĮ SPRENDIMĄ:
   Vienintelis straipsnis
   Nuo 2003 m. rugpjūčio 1 d., rugsėjo 1 d., spalio 1 d., lapkričio 1 d. ir gruodžio 1 d. koreguojantieji koeficientai, taikomi tarnautojų, paskirtų dirbti trečiosiose šalyse, darbo užmokesčiams, išmokamiems šių šalių valiuta, yra pritaikomi kaip nurodyta priede.
   Šie darbo užmokesčiai apskaičiuojami pagal valiutos kursus, panaudotus Europos Bendrijų bendrojo biudžeto vykdymui mėnesį prieš pirmojoje pastraipoje nurodytą datą.

      Priimta Briuselyje, 2004 m. birželio 4 d.

            Komisijos vardu

         Erkki LIIKANEN

            Komisijos narys

      (1)  OL L 56, 1968 3 4, p. 1.

      (2)  OL L 124, 2004 4 27, p. 1.

      (3)  OL L 10, 2004 1 16, p. 1.

      (4)  OL L 308, 2003 11 25, p. 25.

      PRIEDAS

                  PASKYRIMO VIETA

                  Koreguojantieji koeficientai 2003 m. rugpjūtis

                  Nėra

                  PASKYRIMO VIETA

                  Koreguojantieji koeficientai 2003 m. rugsėjis

                  Dominikos Respublika

                  43,5

                  PASKYRIMO VIETA

                  Koreguojantieji koeficientai 2003 m. spalis

                  Gambija

                  35,0

                  PASKYRIMO VIETA

                  Koreguojantieji koeficientai 2003 m. lapkritis

                  Eritrėja

                  43,4

                  Dominikos Respublika

                  51,0

                  Venesuela

                  73,8

                  PASKYRIMO VIETA

                  Koreguojantieji koeficientai 2003 m. gruodis

                  Angola

                  116,6

                  Jamaika

                  83,0

                  Mozambikas

                  73,5

                  Rumunija

                  50,0


title: 1989 m. birželio 21 d. Tarybos sprendimas dėl Papildomo protokolo prie Europos ekonominės bendrijos ir Norvegijos Karalystės susitarimo, panaikinančio esamus kiekybinius eksporto apribojimus arba lygiaverčio poveikio priemones ir neleidžiančio kurti naujų, sudarymo

text:
Svarbus teisinis pranešimas

|

31989D0546

Oficialusis leidinys L 295 , 13/10/1989 p. 0014 - 0014

		Tarybos sprendimas1989 m. birželio 21 d.dėl Papildomo protokolo prie Europos ekonominės bendrijos ir Norvegijos Karalystės susitarimo, panaikinančio esamus kiekybinius eksporto apribojimus arba lygiaverčio poveikio priemones ir neleidžiančio kurti naujų, sudarymo(89/546/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 113 straipsnį,atsižvelgdama į Komisijos pasiūlymą,kadangi Europos ekonominės bendrijos ir Norvegijos Karalystės susitarimas [1], pasirašytas Briuselyje 1973 m. gegužės 14 d., nenumato kiekybinių eksporto apribojimų arba tokį patį poveikį turinčių priemonių uždraudimo;kadangi Europos ekonominė bendrija ir Norvegijos Karalystė yra suinteresuotos skatinti laisvą žaliavų ir prekių judėjimą naikinant minėtus apribojimus ir priemones bei neleidžiant kurti naujų, tarpusavio prekybą veikiančių apribojimų ar priemonių;kadangi būtina pasirengti laipsniškam esamų apribojimų, taikomų tam tikroms prekėms, arba tokį patį poveikį turinčių priemonių naikinimui ir numatyti apsaugos priemones, jei reeksportuojama į trečiąsias šalis, kurioms eksportuojanti sutarties šalis taiko apribojimus arba tokį patį poveikį turinčias priemones, taip pat jei yra konkrečios prekės stygius;kadangi Susitarimo 32 straipsnio 1 dalis numato, kad Susitarimo šalys, atsižvelgdamos į savo šalies ekonominius interesus, gali plėtoti susitarimu nustatytus santykius, juos perkeldamos į susitarime nenumatytas sritis;kadangi Komisija tai aptarė su Norvegijos Karalyste ir priėmė protokolą,NUSPRENDĖ:1 straipsnisBendrijos vardu yra patvirtinamas Papildomas protokolas prie Europos ekonominės bendrijos ir Norvegijos Karalystės susitarimo, panaikinantis esamus kiekybinius eksporto apribojimus arba tokį patį poveikį turinčias priemones ir neleidžiantis kurti naujų.Protokolo tekstas yra pridedamas prie šio sprendimo.2 straipsnisTarybos pirmininkas pateikia Papildomo protokolo 4 straipsnyje numatytą pranešimą.3 straipsnisŠis sprendimas įsigalioja kitą dieną po jo paskelbimo Europos Bendrijų oficialiajame leidinyje.Priimta Liuksemburge, 1989 m. birželio 21 d.Tarybos varduPirmininkasC. Aranzadi[1] OL L 171, 1973 6 27, p. 2.--------------------------------------------------


title: 2005/48/EB: 2004 m. gruodžio 22 d. Tarybos sprendimas, suteikiantis Europos investicijų bankui Bendrijos garantiją dėl nuostolių, susijusių su paskolomis, suteiktomis tam tikrų rūšių projektams Rusijoje, Ukrainoje, Moldovoje ir Baltarusijoje

text:
25.1.2005

               LT

               Europos Sąjungos oficialusis leidinys

               L 21/11

      TARYBOS SPRENDIMAS

   2004 m. gruodžio 22 d.
   suteikiantis Europos investicijų bankui Bendrijos garantiją dėl nuostolių, susijusių su paskolomis, suteiktomis tam tikrų rūšių projektams Rusijoje, Ukrainoje, Moldovoje ir Baltarusijoje
   (2005/48/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 181A straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               Pritardama Europos Sąjungos Europos kaimynystės politikai, Taryba norėtų, kad Europos investicijų bankas (EIB) galėtų suteikti paskolas tam tikrų rūšių projektams Rusijoje ir Vakarų naujose nepriklausomose valstybėse (toliau – VNNV), pirmiausia Baltarusijoje, Moldovoje ir Ukrainoje.

               (2)

               Pritariant Šiaurės dimensijos iniciatyvai, kurią 1999 m. gruodį pradėjo Helsinkio Europos Vadovų Taryba, buvo priimtas 2001 m. lapkričio 6 d. Tarybos sprendimas 2001/777/EB, Europos investicijų bankui suteikiantis Bendrijos garantiją atlyginti nuostolius, patirtus pagal specialią paskolų programą atrinktiems aplinkosaugos projektams Rusijos Baltijos jūros baseine pagal Šiaurės dimensijos iniciatyvą (2).

               (3)

               EIB skolinimas pagal Sprendimą 2001/777/EB artėja prie viršutinės ribos.

               (4)

               2003 m. lapkričio 25 d. išvadose Ekonomikos ir finansų taryba sutiko, kad toliau įgyvendinant Sprendimą 2001/777/EB EIB skirtų papildomų asignavimų skolinimui Rusijoje ir VNNV projektams tose srityse, kuriose EIB turi tam tikrą pranašumą ir kuriose yra didelis kreditų poreikis. Laikoma, kad EIB turi „tam tikrą pranašumą“ šiose srityse: aplinkosaugos ir transporto, telekomunikacijų ir energetikos infrastruktūros prioritetinėse transeuropinio tinklo (toliau – TEN) magistralėse, turinčiose tarpvalstybinės reikšmės valstybei narei.

               (5)

               Šiam skolinimo įgaliojimui, viena vertus, turėtų būti taikomos tam tikros sąlygos, atitinkančios ES aukšto lygio susitarimus dėl politinių ir makroekonominių aspektų bei susitarimus su kitomis tarptautinėmis finansų įstaigomis dėl sektorių ir projektų aspektų bei, kita vertus, turėtų būti tinkamai paskirstomas darbas tarp EIB ir Europos rekonstrukcijos ir plėtros banko (ERPB).

               (6)

               EIB finansavimas turėtų būti tvarkomas pagal įprastinius EIB kriterijus ir procedūras, įskaitant atitinkamas kontrolės priemones, bei pagal atitinkamas Audito rūmų ir OLAF taisykles bei procedūras, kad būtų remiamos Bendrijos politikos kryptys. EIB ir Komisija turėtų reguliariai konsultuotis, kad būtų užtikrintas prioritetų ir veiklos krypčių derinimas konkrečiose šalyse bei įvertinta pažanga, pasiekta įgyvendinant Bendrijos atitinkamos politikos tikslus.

               (7)

               Į šį sprendimą bus atsižvelgta 2006 m. gruodžio mėn. atliekant visapusišką EIB bendro skolinimo projektams ne Europos Sąjungoje įgaliojimo įvertinimą,

         NUSPRENDĖ:
   1 straipsnis
   Tikslas
   Bendrija suteikia Europos investicijų bankui (toliau – EIB) garantiją dėl visų jo negautų, tačiau priklausančių mokėjimų, susijusių su kreditais, suteiktais pagal banko įprastinius kriterijus, remiančiais Bendrijos atitinkamos išorės politikos tikslus ir skirtais Rusijoje ir Vakarų naujose nepriklausomose valstybėse, pirmiausia Baltarusijoje, Moldovoje ir Ukrainoje, vykdomiems investiciniams projektams.
   2 straipsnis
   Reikalavimus atitinkantys projektai
   Reikalavimus atitinkantys Europos Sąjungai svarbūs projektai vykdomi šiuose sektoriuose:

               —

               Aplinkosaugos,

               —

               transporto, telekomunikacijų ir energetikos infrastruktūros prioritetinėse transeuropinio tinklo (TEN) magistralėse, turinčiose tarpvalstybinės reikšmės valstybei narei.

         3 straipsnis
   Viršutinė riba ir sąlygos
   1.   Suteiktų kreditų bendra viršutinė riba yra 500 milijonų EUR.
   2.   EIB suteikiama išskirtinė 100 % Bendrijos garantija, apimanti visą pagal šį sprendimą suteiktų kreditų sumą ir visas susijusias sumas.
   3.   Projektai, finansuojami iš paskolų, kurioms bus taikoma garantija, atitinka šiuos kriterijus:

               a)

               2 straipsnyje nustatytus reikalavimus;

               b)

               siekiant užtikrinti pagrįstą rizikos pasiskirstymą ir tinkamas projekto sąlygas, EIB bendradarbiauja su kitomis tarptautinėmis finansų įstaigomis ir atitinkamais atvejais bendrai finansuoja projektus.

         Laikydamasis abipusiai sutartų sąlygų, EIB atitinkamai dalijasi darbą su ERPB ir pateikia atitinkamą ataskaitą pagal 5 straipsnį. Visų pirma, EIB naudojasi ERPB patirtimi Rusijoje ir VNNV.
   4 straipsnis
   Atskirų šalių tinkamumas
   Atskiros šalys tenkina finansavimo neviršijant viršutinės ribos reikalavimus, kai jos įvykdo tam tikras sąlygas, atitinkančias Europos Sąjungos aukšto lygio susitarimus su konkrečia šalimi dėl politinių ir makroekonominių aspektų. Komisija nustato, kada atskira šalis įvykdo tam tikras sąlygas ir apie tai praneša EIB.
   5 straipsnis
   Pranešimų teikimas
   Komisija kiekvienais metais informuoja Europos Parlamentą ir Tarybą apie paskolų operacijas, atliktas pagal šį sprendimą, kartu pateikdama šio sprendimo įgyvendinimo bei projektuose dalyvaujančių tarptautinių finansų įstaigų koordinavimo įvertinimą.
   Šioje informacijoje pateikiamas skolinimo pagal šį sprendimą indėlio į Bendrijos atitinkamos išorės politikos tikslų įgyvendinimą įvertinimas.
   Taikant pirmąją ir antrąją pastraipas, EIB atitinkamą informaciją perduoda Komisijai.
   6 straipsnis
   Trukmė
   Garantija taikoma paskoloms, pasirašytoms iki 2007 m. sausio 31 d.
   Jei pasibaigus šiam laikotarpiui EIB suteiktų paskolų suma nesiekia 3 straipsnio 1 dalyje nurodytos bendros viršutinės ribos, laikotarpis automatiškai pratęsiamas dar šešiems mėnesiams.
   7 straipsnis
   Baigiamosios nuostatos
   1.   Šis sprendimas įsigalioja jo priėmimo dieną.
   2.   EIB ir Komisija nustato garantijos suteikimo sąlygas.

      Priimta Briuselyje, 2004 m. gruodžio 22 d.

            Tarybos vardu

            Pirmininkas

         C. VEERMAN

      (1)  2004 m. gruodžio 14 d. pareikšta nuomonė (dar nepaskelbta Oficialiajame leidinyje).

      (2)  OL L 292, 2001 11 9, p. 41.


title: 2011/315/ES: 2011 m. gegužės 23 d. Tarybos sprendimas dėl lėšų, nepanaudotų vykdant devintojo ir ankstesnių Europos plėtros fondų projektus, skyrimo vystomajam bendradarbiavimui Pietų Sudane

text:
28.5.2011

               LT

               Europos Sąjungos oficialusis leidinys

               L 142/61

         TARYBOS SPRENDIMAS
   2011 m. gegužės 23 d.
   dėl lėšų, nepanaudotų vykdant devintojo ir ankstesnių Europos plėtros fondų projektus, skyrimo vystomajam bendradarbiavimui Pietų Sudane
   (2011/315/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį,
   atsižvelgdama į Europos Komisijos pasiūlymą,
   atsižvelgdama į Taryboje posėdžiavusių valstybių narių Vyriausybių atstovų vidaus susitarimą dėl Bendrijos pagalbos finansavimo pagal 2008–2013 m. daugiametę finansavimo programą vadovaujantis AKR ir EB partnerystės susitarimu ir dėl finansinės pagalbos skyrimo užjūrio šalims ir teritorijoms, kurioms taikoma EB sutarties ketvirta dalis (1), ypač į jo 1 straipsnio 4 dalį ir 6 straipsnį,
   kadangi:

               (1)

               Tikimasi, kad Pietų Sudanas, atsižvelgdamas į referendumo dėl apsisprendimo, surengto pagal 2005 m. Visuotinį taikos susitarimą, rezultatus, savo nepriklausomybę nuo Šiaurės Sudano oficialiai paskelbs 2011 m. liepos 9 d.

               (2)

               Paskelbus nepriklausomybę, naujai susikūrusi Pietų Sudano valstybė (toliau – Pietų Sudanas), turėdama mažesnius valdymo pajėgumus ir tvyrant politiniam nestabilumui, turės įveikti daug humanitarinių ir socialinių bei ekonominių sunkumų. Tikėtina, kad šiomis aplinkybėmis dar padidės išorės pagalbos svarba padedant Pietų Sudanui kovoti su didžiuliu skurdu, suteikiant vietos bendruomenėms teisių ir siekiant, kad gyventojai per trumpą laiką pajustų teigiamus dėl taikos pasiektus pokyčius.

               (3)

               Tikimasi, kad netrukus po nepriklausomybės paskelbimo Pietų Sudanas pateiks prašymą prisijungti prie 2000 m. birželio 23 d. Kotonu pasirašyto Afrikos, Karibų jūros ir Ramiojo vandenyno grupės valstybių ir Europos bendrijos bei jos valstybių narių partnerystės susitarimo (2) su paskutiniais pakeitimais, padarytais 2010 m. birželio 23 d. Ouagadougou (3). Tačiau dešimtojo Europos plėtros fondo (EPF) projektai nebus pradėti vykdyti iškart po prisijungimo, todėl kyla finansavimo spragos tuo laikotarpiu pavojus.

               (4)

               2010 m. liepos 12 d. Taryba Sprendimu 2010/406/ES dėl lėšų, nepanaudotų vykdant devintojo ir ankstesnių Europos plėtros fondų (EPF) projektus, skyrimo siekiant patenkinti pažeidžiamiausių Sudano gyventojų poreikius (4) nusprendė pirmuosius 150 mln. EUR skirti pažeidžiamiausių Sudano gyventojų poreikiams patenkinti. Iš tos sumos Pietų Sudanui jau numatyti 85 mln. EUR. Vis dėlto manoma, kad tokios sumos nepakanka didžiuliams valstybės poreikiams patenkinti ir pajėgumams didinti, taip pat daugumos gyventojų vystymosi poreikiams.

               (5)

               Siekiant užpildyti likusią finansinę spragą, Pietų Sudano gyventojams ir valstybinėms institucijoms turėtų būti skirta daugiau lėšų, nepanaudotų vykdant devintojo ir ankstesnių EPF projektus.

               (6)

               Tos nepanaudotos lėšos turėtų būti naudojamos Trejų metų Pietų Sudano vystymosi planui (2011–2013 m.) įgyvendinti, atsižvelgiant į finansavimo sprendimus, kuriuos turi priimti Komisija. Taip pat reikėtų įtraukti nuostatą, kuria būtų numatyta padengti su paramos priemonėmis susijusias išlaidas.

               (7)

               Siekiant supaprastinimo, lėšos turėtų būti administruojamos pagal dešimtajam EPF taikomas įgyvendinimo priemones,

         PRIĖMĖ ŠĮ SPRENDIMĄ:
   1 straipsnis
   1.   Vystomajam bendradarbiavimui Pietų Sudane skiriama 200 mln. EUR iš lėšų, nepanaudotų vykdant devintojo ir ankstesnių Europos plėtros fondų (EPF) projektus, ir 3 % tos sumos Komisija skiria rėmimo išlaidoms.
   2.   1 dalyje nurodytos lėšos administruojamos pagal dešimtajam EPF taikomas įgyvendinimo priemones.
   2 straipsnis
   Šis sprendimas įsigalioja kitą dieną po jo priėmimo.

      Priimta Briuselyje 2011 m. gegužės 23 d.

            Tarybos vardu

            Pirmininkė

         C. ASHTON

      (1)  OL L 247, 2006 9 9, p. 32.

      (2)  OL L 317, 2000 12 15, p. 3.

      (3)  OL L 287, 2010 11 4, p. 3.

      (4)  OL L 189, 2010 7 22, p. 14.


title: 2016 m. birželio 24 d. Tarybos sprendimas (ES) 2016/1342 dėl Europos Sąjungos ir Tuvalu susitarimo dėl bevizio režimo trumpalaikio buvimo atveju pasirašymo Sąjungos vardu ir laikino taikymo

text:
6.8.2016

               LT

               Europos Sąjungos oficialusis leidinys

               L 213/1

         TARYBOS SPRENDIMAS (ES) 2016/1342
   2016 m. birželio 24 d.
   dėl Europos Sąjungos ir Tuvalu susitarimo dėl bevizio režimo trumpalaikio buvimo atveju pasirašymo Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Parlamento ir Tarybos reglamentu (ES) Nr. 509/2014 (1) Tuvalu perkeltas iš Tarybos reglamento (EB) Nr. 539/2001 (2) I priedo į II priedą;

               (2)

               šalia Tuvalu pateikiama nuoroda į išnašą, kurioje nustatyta, kad vizų reikalavimas netaikomas nuo tos dienos, kai įsigalioja su Europos Sąjunga sudarytas susitarimas dėl bevizio režimo;

               (3)

               2014 m. spalio 9 d. sprendimu Taryba įgaliojo Komisiją derėtis dėl Europos Sąjungos ir Tuvalu susitarimo dėl bevizio režimo trumpalaikio buvimo atveju (toliau – Susitarimas) sudarymo;

               (4)

               derybos dėl Susitarimo pradėtos 2014 m. lapkričio 19 d. ir sėkmingai baigtos 2015 m. spalio 8 d. parafavus Susitarimą;

               (5)

               Susitarimas turėtų būti pasirašytas, o prie jo pridedamos deklaracijos patvirtintos Sąjungos vardu. Susitarimas turėtų būti laikinai taikomas nuo kitos dienos po jo pasirašymo, kol bus baigtos jo sudarymui būtinos procedūros;

               (6)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (3), plėtojimas; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (7)

               šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (4), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Tuvalu susitarimą dėl bevizio režimo trumpalaikio buvimo atveju su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Sąjungos vardu patvirtinamos prie šio sprendimo pridedamos deklaracijos.
   3 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   4 straipsnis
   Susitarimas laikinai taikomas nuo kitos dienos po jo pasirašymo (5), kol bus baigtos jo sudarymui būtinos procedūros.
   5 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. birželio 24 d.

            Tarybos vardu

            Pirmininkas

         A.G. KOENDERS

      (1)  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 149, 2014 5 20, p. 67).

      (2)  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 81, 2001 3 21, p. 1).

      (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (4)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (5)  Susitarimo pasirašymo datą Europos Sąjungos oficialiajame leidinyje paskelbs Tarybos generalinis sekretoriatas.


title: 2007/401/EB: 2007 m. gegužės 25 d. Tarybos sprendimas dėl Regionų komiteto pakaitinio nario, atstovaujančio Belgijai, skyrimo

text:
13.6.2007

               LT

               Europos Sąjungos oficialusis leidinys

               L 151/32

      TARYBOS SPRENDIMAS

   2007 m. gegužės 25 d.
   dėl Regionų komiteto pakaitinio nario, atstovaujančio Belgijai, skyrimo
   (2007/401/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Belgijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Dėl CEREXHE atsistatydinimo tapo laisva Regionų komiteto pakaitinio nario vieta,

         NUSPRENDĖ:
   1 straipsnis
   Evelyne HUYTEBROECK, ministre de l’Environnement, de l’Energie, du Tourisme et de l’Aide aux Personnes du Gouvernement de la Région de Bruxelles-Capitale, skiriama Regionų komiteto pakaitine nare vietoj CEREXHE likusiam kadencijos laikui iki 2010 m. sausio 25 d.
   2 straipsnis
   Šis sprendimas įsigalioja nuo jo priėmimo dienos.

      Priimta Briuselyje, 2007 m. gegužės 25 d.

            Tarybos vardu

            Pirmininkė

         A. SCHAVAN

      (1)  OL L 56, 2006 2 25, p. 75.


title: 2008 m. kovo 3 d. Tarybos sprendimas 2008/206/TVR dėl 1-benzilpiperazino (BZP) apibrėžimo kaip naujos psichoaktyviosios medžiagos, dėl kurios turi būti taikomos kontrolės priemonės ir baudžiamosios nuostatos

text:
7.3.2008

               LT

               Europos Sąjungos oficialusis leidinys

               L 63/45

      TARYBOS SPRENDIMAS 2008/206/TVR
   2008 m. kovo 3 d.
   dėl 1-benzilpiperazino (BZP) apibrėžimo kaip naujos psichoaktyviosios medžiagos, dėl kurios turi būti taikomos kontrolės priemonės ir baudžiamosios nuostatos
   EUROPOS SĄJUNGOS TARYBA,
   atsižvelgdama į Europos Sąjungos steigimo sutartį,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Komisijos iniciatyvą,
   pasikonsultavusi su Europos Parlamentu,
   kadangi:

               (1)

               Rizikos įvertinimo ataskaita dėl 1-benzilpiperazino (BZP) buvo parengta remiantis Sprendimu 2005/387/TVR neeiliniame Europos narkotikų ir narkomanijos stebėsenos centro išplėstinio Mokslo komiteto posėdyje ir po to 2007 m. gegužės 31 d. pateikta Tarybai ir Komisijai.

               (2)

               BZP yra sintetinė medžiaga. Europos Sąjungoje apie ją pirmą kartą pranešta 1999 m. Kaip amfetaminas ir metamfetaminas, BZP stimuliuoja centrinę nervų sistemą, bet jos poveikio stiprumas gerokai mažesnis (apytiksliai 10 % d-amfetamino poveikio). BZP metabolizmą gali paveikti genetiniai enzimų sistemų polimorfizmai, todėl didelė dalis individų yra jautrūs BZP poveikiui. Be to, yra galimybė, kad BZP sąveikauja su kitais narkotikais, bet iš esmės trūksta žmogaus farmakokinetinių duomenų.

               (3)

               Kai kuriose valstybėse narėse BZP galima teisėtai įsigyti mažmeninės prekybos cheminėmis medžiagomis tiekėjų įmonėse; rekreaciniais tikslais jis parduodamas tablečių ir kapsulių pavidalu internete arba kai kuriose valstybėse narėse vadinamosiose „žolelių“ arba „smartshop“ parduotuvėse. Neteisėtoje narkotikų rinkoje BZP galima parduoti ir (arba) įsigyti kaip ir populiarųjį narkotiką ekstazį.

               (4)

               Trylika valstybių narių ir viena trečioji valstybė (Norvegija) pranešė apie konfiskuotus BZP miltelius, kapsules arba tabletes, kurių kiekis įvairus – nuo 1 kapsulės ir (arba) tabletės iki 64 900 tablečių. Yra mažai informacijos, iš kurios būtų galima spręsti apie didelio masto BZP sintezę, apdorojimą arba platinimą ir su tuo susijusį organizuotą nusikalstamumą.

               (5)

               BZP neturi nustatytos ir pripažįstamos medicininės vertės; Europos Sąjungoje nėra žinomų licencijuotų medicinos produktų, kurių sudėtyje būtų BZP.

               (6)

               Šiuo metu neatliekamas BZP vertinimas ir jis nebuvo įvertintas pagal JT sistemą. Penkiose valstybėse narėse dėl BZP taikomos kontrolės priemonės ir baudžiamosios sankcijos, numatytos jų teisės aktuose, laikantis įsipareigojimų, numatytų pagal 1961 m. arba 1971 m. JT konvencijas. Dvi valstybės narės dėl BZP taiko kontrolės priemones pagal savo teisės aktus, reglamentuojančius vaistus.

               (7)

               BZP buvo rasta post mortem mėginiuose. Tačiau nežinoma, kiek BZP buvo susijęs su mirtimi, nes visais atvejais būta kitų medžiagų arba aplinkybių.

               (8)

               Rizikos įvertinime atskleidžiamas įtikinamų mokslinių BZP keliamos bendros rizikos įrodymų trūkumas. Tačiau dėl jo stimuliuojančių savybių, pavojaus sveikatai, medicininės naudos nebuvimo ir laikantis atsargumo principo BZP reikia kontroliuoti, bet kontrolės priemonės turėtų būti tinkamai parinktos, atsižvelgiant į palyginti mažą medžiagos keliamą riziką.

               (9)

               Pradėta 1-benzilpiperazino kontrolė padėtų išvengti problemų tarptautinės teisėsaugos ir teisminio bendradarbiavimo srityse,

         NUSPRENDĖ:
   1 straipsnis
   Valstybės narės, laikydamosi nacionalinės teisės aktų, imasi būtinų priemonių, kad 1-benzilpiperazinui (taip pat žinomam kaip 1-benzil-1,4-diazacikloheksanas, N-benzilpiperazinas arba – ne taip tiksliai – benzilpiperazinas, arba BZP) būtų taikomos kontrolės priemonės, atitinkančios medžiagos keliamą riziką, ir baudžiamosios sankcijos, kaip numatyta jų teisės aktuose, kuriais vykdomi jų įsipareigojimai pagal 1971 m. Jungtinių Tautų psichotropinių medžiagų konvenciją.
   2 straipsnis
   Šis sprendimas skelbiamas Europos Sąjungos oficialiajame leidinyje.
   Jis įsigalioja kitą dieną po paskelbimo.

      Priimta Briuselyje, 2008 m. kovo 3 d.

            Tarybos vardu

            Pirmininkas

         J. PODOBNIK

      (1)  OL L 127, 2005 5 20, p. 32.


title: 2008/525/EB: 2007 m. balandžio 24 d. Europos Parlamento sprendimas dėl 2005 finansinių metų Europos mokymo fondo biudžeto įvykdymo patvirtinimo

text:
15.7.2008

               LT

               Europos Sąjungos oficialusis leidinys

               L 187/142

         EUROPOS PARLAMENTO SPRENDIMAS
   2007 m. balandžio 24 d.
   dėl 2005 finansinių metų Europos mokymo fondo biudžeto įvykdymo patvirtinimo
   (2008/525/EB)
   EUROPOS PARLAMENTAS,
   atsižvelgdamas į Europos mokymo fondo 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos mokymo fondo 2005 finansinių metų galutinių metų ataskaitų kartu su Fondo atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1990 m. gegužės 7 d. Tarybos reglamentą (EEB) Nr. 1360/90 dėl Europos mokymo fondo įsteigimo (4), ypač į jo 11 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0113/2007),

               1.

               suteikia patvirtinimą Europos mokymo fondo direktorei, kad Fondo 2005 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos mokymo fondo direktorei, Tarybai, Komisijai, ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 266, 2006 10 31, p. 40.

      (2)  OL C 312, 2006 12 19, p. 73.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 131, 1990 5 23, p. 1. Reglamentas su paskutiniais pakeitimais, padarytais Reglamentu (EB) Nr. 1648/2003 (OL L 245, 2003 9 29, p. 22).

      (5)  OL L 357, 2002 12 31, p. 72.
    ---documentbreak---

               15.7.2008

               LT

               Europos Sąjungos oficialusis leidinys

               L 187/143

         EUROPOS PARLAMENTO REZOLIUCIJA
   2007 m. balandžio 24 d.
   su pastabomis, sudarančiomis neatskiriamą sprendimo dėl Europos mokymo fondo 2005 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos mokymo fondo 2005 finansinių metų galutines metines ataskaitas (1),
   atsižvelgdamas į Audito Rūmų ataskaitą dėl Europos mokymo fondo 2005 finansinių metų galutinių metinių ataskaitų kartu su Fondo atsakymais (2),
   atsižvelgdamas į 2007 m. vasario 27 d. Tarybos rekomendaciją (5711/2007 – C6-0080/2007),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 1990 m. gegužės 7 d. Tarybos reglamentą (EEB) Nr. 1360/90 dėl Europos mokymo fondo įsteigimo (4), ypač į jo 11 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir į Užimtumo ir socialinių reikalų komiteto nuomonę (A6-0113/2007),

               A.

               kadangi Audito Rūmai pranešė, kad 2005 m. gruodžio 31 d. pasibaigusių finansinių metų metinės ataskaitos yra patikimos ir pagal jas atliktos operacijos iš esmės yra teisėtos ir tvarkingos,

               B.

               kadangi 2006 m. balandžio 27 d. Parlamentas direktoriui patvirtino, kad 2004 finansinių metų Fondo biudžetas įvykdytas (6) ir prie sprendimo dėl biudžeto įvykdymo patvirtinimo pridėtoje rezoliucijoje Parlamentas, inter alia,:

                           —

                           apgailestaudamas pažymi, kad fondas vis dar neišsprendė problemos dėl teisingo išlaidų, susijusių su Tempus programa, atspindėjimo sąskaitose; pažymi, kad ši problema išliko, nepaisant nuo 1999 m. besikartojančios kritikos Audito Rūmų metiniuose pranešimuose, ir kad Audito Rūmai išreiškė aiškias abejones dėl fondo sąskaitų; reikalauja, kad fondo sąskaitose būtų laikomasi vieningumo ir biudžeto konkretumo principų,

                           —

                           primygtinai reikalauja, kad fondas laikytųsi galiojančių reglamentų dėl išskaidyto pagal straipsnius ir punktus biudžeto paskelbimo, įskaitant personalo planą;

         Bendros pastabos dėl daugumos ES agentūrų, kurioms reikia atskiro biudžeto įvykdymo patvirtinimo

               1.

               mano, kad vis didėjantis Bendrijos agentūrų skaičius ir kai kurių agentūrų veikla nėra susijusi su bendrąja politikos struktūra, kad kai kurių agentūrų funkcijos ne visada atspindi tikruosius Sąjungos poreikius ir jų piliečių lūkesčius, ir pažymi, kad, apskritai, ne visada agentūros turi gerą įvaizdį ar apie jas atsiliepiama gerai spaudoje;

               2.

               dėl šios priežasties ragina Komisiją apibrėžti bendrąją politikos struktūrą dėl naujų Bendrijos agentūrų kūrimo ir prieš steigiant bet kokią naują agentūrą pateikti išlaidų ir galimos naudos tyrimą užtikrinant, kad nebūtų agentūrų veiklos dubliavimosi ar funkcijų dubliavimosi su kitomis Europos organizacijomis;

               3.

               ragina Audito Rūmus pateikti nuomonę apie išlaidų ir galimos naudos analizę prieš Parlamentui priimant savo sprendimą;

               4.

               ragina Komisiją kas penkerius metus pateikti tyrimą apie kiekvienos veikiančios agentūros teikiamą naudą; jei agentūros teikiamos naudos įvertinimas būtų neigiamas, prašo visų susijusių institucijų imtis būtinų veiksmų ir performuluoti tos agentūros įgaliojimus ar ją uždaryti;

               5.

               atsižvelgdamas į tai, jog daugėja reguliavimo agentūrų, apgailestauja, kad derybos dėl Tarpinstitucinio susitarimo dėl šių agentūrų veiklos sistemos projekto dar nesibaigė, ir ragina atsakingas Komisijos tarnybas, konsultuojantis su Audito Rūmais, imtis visų priemonių, kad būtų kuo greičiau sudarytas šis susitarimas;

               6.

               pažymi, kad, atsižvelgiant į Komisijos atsakomybę biudžeto srityje, būtina glaudžiau susieti agentūras su Komisija; ragina Komisiją ir Tarybą imtis visų būtinų priemonių, kad iki 2007 m. gruodžio 31 d. reguliavimo agentūrų priežiūros organuose Komisijai būtų suteiktos blokuojančios mažumos teisės, o steigiant naujas agentūras šios teisės būtų numatomos iš anksto;

               7.

               ragina Audito Rūmus į savo metinę ataskaitą įtraukti papildomą skyrių, skirtą visoms agentūroms, kurių biudžeto įvykdymą reikia patvirtinti kartu su Komisijos finansine atskaitomybe, siekiant geriau suprasti, kaip agentūros naudoja ES lėšas;

               8.

               primena principą, pagal kurį Parlamentas tvirtina visų ES agentūrų, nesvarbu, subsidijuojamų, ar ne, biudžeto įvykdymą, net ir tais atvejais, kai agentūros steigimo dokumente nurodyta kita jos biudžeto įvykdymą tvirtinanti institucija;

               9.

               ragina Audito Rūmus atlikti visų agentūrų veiklos auditą ir pranešti apie tai atsakingiems Parlamento komitetams, įskaitant Biudžeto kontrolės komitetą;

               10.

               pažymi, kad agentūrų skaičius nuolat didėja ir kad pagal Komisijos politinę atsakomybę dėl agentūrų veiklos, kuri apima daug daugiau nei paprastą logistinę paramą, Komisijos generaliniams direktoratams, kurie atsako už agentūrų steigimą ir stebėseną, dar labiau reikia nustatyti bendrą požiūrį į agentūras; mano, kad struktūros, panašios į agentūrų sukurtą struktūrą, skirtą veiklos koordinavimui su atitinkamais generaliniais direktoratais, sukūrimas būtų pragmatiškas žingsnis siekiant nustatyti bendrą su Komisija požiūrį į visus klausimus, susijusius su agentūromis;

               11.

               ragina Komisiją pagerinti administracinę ir techninę paramą agentūroms atsižvelgiant į didėjantį Bendrijos administracinių taisyklių ir techninių problemų sudėtingumą;

               12.

               pažymi, kad jokioje Bendrijos agentūroje nėra priežiūros organo, ir ragina Komisiją imtis būtinų priemonių, kad kuo greičiau būtų sukurtas toks mechanizmas;

               13.

               džiaugiasi, kad gerokai patobulėjo Europos Sąjungos agentūrų darbo koordinavimas ir jos gali spręsti vis kylančias problemas ir padidinti bendradarbiavimo su Komisija ir Parlamentu veiksmingumą;

               14.

               mano, kad kelių agentūrų bendros paramos tarnybos, kurios paskirtis – suderinti finansinio valdymo informacines sistemas su Komisijos informacinėmis sistemomis, sukūrimas – tai priemonė, kurią reikėtų tęsti ir plėtoti;

               15.

               ragina agentūras tobulinti bendradarbiavimą su atitinkamų sričių veikėjais, taip pat tobulinti bendrų su jais tikslų nustatymą; skatina Komisiją priimti, jos manymu, būtinas priemones, kurios padėtų agentūroms pagerinti jų įvaizdį ir sustiprinti jų veiklos matomumą;

               16.

               ragina Komisiją pateikti pasiūlymą suderinti kasmetinių agentūrų ataskaitų formatą ir sukurti veiklos rodiklius, pagal kuriuos būtų galima palyginti jų efektyvumą;

               17.

               ragina agentūras kiekvienų metų pradžioje pateikti veiklos rodiklius, pagal kuriuos galėtų būti vertinama šių agentūrų veikla;

               18.

               ragina agentūras vis labiau siekti SMART (konkrečių, įvertinamų, pasiekiamų, tinkamų, laiku pasiekiamų) tikslų, nes tai padėtų realiau planuoti ir pasiekti tikslus;

               19.

               pritaria Audito Rūmams, kad Komisijai taip pat tenka atsakomybė už agentūrų (finansinį) valdymą; taigi ragina Komisiją kontroliuoti įvairias agentūras, jei reikia, teikti joms nurodymus ir padėti jas valdyti, visų pirma turint mintyje tinkamą konkurso procedūrų taikymą, įdarbinimo procedūrų skaidrumą, patikimą finansų valdymą (per mažas išlaidas ir pernelyg didelių sumų numatymą biudžete) ir, svarbiausia, tinkamą taisyklių, susijusių su vidaus kontrolės sistema, taikymą;

               20.

               mano, kad agentūrų darbo programose turėtų atsispindėti pamatuojamas jų indėlis atsižvelgiant į vykdomą veiklą ir kad turėtų būti skiriamas reikiamas dėmesys Komisijos vidaus kontrolės standartams;

         Specialios pastabos

               21.

               pažymi, kad didelė dalis 2005 finansinių metų asignavimų skirta įsipareigojimams (beveik 100 % skirta paties Fondo veiklai) ir atkreipia Fondo dėmesį į tai, kad perkelta daug (daugiau kaip 40 %) einamajai veiklai skirtų įsipareigojimų (III antraštinė dalis); yra ypač susirūpinęs, kad tas pats pasakytina ir apie MEDA ir Tempus programų įgyvendinimą; ragina Fondą pasirūpinti, kad būtų geriau planuojama jo veikla;

               22.

               mano, kad Fondas – tai svarbios informacijos ir patirties pasidalijimo šaltinis Europos Sąjungos valstybėms partnerėms ir visoms ES institucijoms;

               23.

               primena, kad mokymo programos ir jų tobulinimas yra demokratijos vystymosi ir plėtros pagrindas; todėl skatina Fondą toliau plėsti savo veiklą tose valstybėse partnerėse, kur susiduriama su didžiausiomis demokratijos plėtros kliūtimis;

               24.

               kritikuoja tai, kad, kaip ir ankstesniais metais, pažeisdamas savo finansinio reglamento nuostatas, Fondas Oficialiajame leidinyje paskelbė tik savo biudžeto santrauką;

               25.

               ragina Fondą pateikti naują biudžeto nomenklatūrą, kuri geriau atitiktų Fondo realybę ir dėl kurios būtų galima išvengti nuolatinių perkėlimų; ragina Fondą pagerinti finansų skyriaus ir veiklą vykdančių skyrių koordinavimą, dėl kurio turėtų sumažėti reikiamų perkėlimų skaičius;

               26.

               ragina Fondą griežčiau laikytis galiojančių galutinėms ataskaitoms taikomų taisyklų;

               27.

               apgailestauja dėl to, kad Fondas dar nebaigė diegti vidaus kontrolės sistemos ir kad 2005 m. pabaigoje dar nebuvo atliekama veiklos rizikos analizė ir ex-post kontrolė ir tuo pat metu apskaitos pareigūnas dar nebuvo patvirtinęs apskaitos informacijos ir inventorizacijos sistemų;

               28.

               džiaugiasi nuosekliai aktyvesne Fondo veikla plėtojant žmogiškuosius išteklius, kad valstybės partnerės, įgyvendindamos savo švietimo ir kvalifikacijos kėlimo sistemų reformas, galėtų geriau panaudoti Fondo patirtį;

               29.

               reikalauja, kad Fondas panaikintų trūkumus, susijusius su darbuotojų atrankos procedūrų pagrindimu dokumentais.

      (1)  OL C 266, 2006 10 31, p. 40.

      (2)  OL C 312, 2006 12 19, p. 73.

      (3)  OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).

      (4)  OL L 131, 1990 5 23, p. 1. Reglamentas su paskutiniais pakeitimais, padarytais Reglamentu (EB) Nr. 1648/2003 (OL L 245, 2003 9 29, p. 22).

      (5)  OL L 357, 2002 12 31, p. 72.

      (6)  OL L 340, 2006 12 6, p. 117.


title: 2015 m. kovo 10 d. Tarybos sprendimas (ES) 2015/431, kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos dėl Lietuvos banko išorės auditoriaus

text:
14.3.2015

               LT

               Europos Sąjungos oficialusis leidinys

               L 70/45

         TARYBOS SPRENDIMAS (ES) 2015/431
   2015 m. kovo 10 d.
   kuriuo iš dalies keičiamos Sprendimo 1999/70/EB dėl nacionalinių centrinių bankų išorės auditorių nuostatos dėl Lietuvos banko išorės auditoriaus
   EUROPOS SĄJUNGOS TARYBA,
   atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą (Nr. 4) dėl Europos centrinių bankų sistemos ir Europos centrinio banko statuto, ypač į jo 27 straipsnio 1 dalį,
   atsižvelgdama į 2014 m. gruodžio 16 d. Europos Centrinio Banko rekomendaciją ECB/2014/58, skirtą Europos Sąjungos Tarybai dėl Lietuvos banko išorės auditoriaus (1),
   kadangi:

               (1)

               Europos Centrinio Banko (toliau – ECB) ir Eurosistemos nacionalinių centrinių bankų sąskaitų auditą turi atlikti nepriklausomi išorės auditoriai, kuriuos rekomenduoja ECB valdančioji taryba ir tvirtina Europos Sąjungos Taryba;

               (2)

               pagal Tarybos sprendimo 2014/509/ES (2) 1 straipsnį Lietuva atitinka būtinas euro įvedimo sąlygas, o Lietuvai taikyta išimtis, nurodyta 2003 m. Stojimo akto (3) 4 straipsnyje, panaikinama nuo 2015 m. sausio 1 d.;

               (3)

               ECB valdančioji taryba rekomendavo skirti UAB PricewaterhouseCoopers Lietuvos banko išorės auditoriumi 2015–2017 finansiniams metams;

               (4)

               reikėtų vadovautis ECB valdančiosios tarybos rekomendacija ir atitinkamai iš dalies pakeisti Tarybos sprendimą 1999/70/EB (4),

         PRIĖMĖ ŠĮ SPRENDIMĄ:
   1 straipsnis
   Sprendimo 1999/70/EB 1 straipsnis papildomas šia dalimi:

      „19.   UAB PricewaterhouseCoopers patvirtinama Lietuvos banko išorės auditoriumi 2015–2017 finansiniams metams.“

   2 straipsnis
   Šis sprendimas įsigalioja pranešimo apie jį dieną.
   3 straipsnis
   Šis sprendimas skirtas Europos Centriniam Bankui.

      Priimta Briuselyje 2015 m. kovo 10 d.

            Tarybos vardu

            Pirmininkas

         J. REIRS

      (1)  OL C 465, 2014 12 24, p. 1.

      (2)  2014 m. liepos 23 d. Tarybos sprendimas 2014/509/ES dėl euro įvedimo Lietuvoje 2015 m. sausio 1 d. (OL L 228, 2014 7 31, p. 29).

      (3)  OL L 236, 2003 9 23, p. 33.

      (4)  1999 m. sausio 25 d. Tarybos sprendimas 1999/70/EB dėl nacionalinių centrinių bankų išorės auditorių (OL L 22, 1999 1 29, p. 69).


title: 2017 m. balandžio 27 d. Europos Parlamento sprendimas (ES) 2017/1747 dėl bendrosios įmonės SESAR 2015 finansinių metų biudžeto įvykdymo patvirtinimo

text:
29.9.2017

               LT

               Europos Sąjungos oficialusis leidinys

               L 252/367

         EUROPOS PARLAMENTO SPRENDIMAS (ES) 2017/1747
   2017 m. balandžio 27 d.
   dėl bendrosios įmonės SESAR 2015 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į bendrosios įmonės SESAR 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės SESAR 2015 finansinių metų metinių ataskaitų kartu su bendrosios įmonės atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2017 m. vasario 21 d. rekomendaciją dėl patvirtinimo, kad bendroji įmonė įvykdė 2015 finansinių metų biudžetą (05875/2017 – C8-0086/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. vasario 27 d. Tarybos reglamentą (EB) Nr. 219/2007 dėl bendros įmonės naujos kartos Europos oro eismo vadybos sistemai (SESAR) sukurti įsteigimo (4), ypač į jo 4b straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 (5) 208 straipsnyje,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A8-0096/2017),

               1.

               patvirtina bendrosios įmonės SESAR vykdomajam direktoriui, kad bendrosios įmonės 2015 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, bendrosios įmonės SESAR vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 473, 2016 12 16, p. 66.

      (2)  OL C 473, 2016 12 16, p. 68.

      (3)  OL L 298, 2012 10 26, p. 1.

      (4)  OL L 64, 2007 3 2, p. 1.

      (5)  OL L 328, 2013 12 7, p. 42.